পশুসম্পদ অধিদফতর সূত্র জানায়, গারো পাহাড়ে প্রায় ২ লাখ গরু, ৫০ হাজার ছাগল ও কয়েক হাজার ভেড়া রয়েছে। এই বিপুল পরিমাণ অনাবাদি জমিতে সরকারি বা বেসরকারিভাবে গড়ে উঠতে পারে শতাধিক দুগ্ধ খামার। উৎপাদন হতে পারে কোটি কোটি টাকার দুধ। বেকারত্ব দূরীকরণে অবহেলিত এ জনপদের জন্য সৃষ্টি হতে পারে কর্মসংস্থানের নতুন পথ। বৈদেশিক মুদ্রা আয়ে যোগ হবে নতুন মাত্রা। এ প্রসঙ্গে বেসরকারি সংস্থা এপি ওয়ার্ল্ড ভিশনের প্রোগ্রাম অফিসার হারুনুর রশিদ জানান, কৃষি ও ডেইরিসহ নানা বিষয়ে প্রশিক্ষণপ্রাপ্ত অনেক কৃষক রয়েছে। তাদের উন্নত জাতের গাভি কেনার সামর্থ্য নেই। তাই তারা দেশি জাতের ২০-২৫টি গাভি পালন করে সংসার চালাচ্ছেন। সংস্থার মাধ্যমে অনেককে বকনা গরু দেওয়া হয়েছে। তারা প্রাকৃতিক খাদ্য পাচ্ছেন বিনামূল্যে। এ জন্য অনেকে গাভি পালন করে সংসারে এনেছেন সচ্ছলতা। তবে উন্নত জাতের গাভি পালন করা হলে আরো বেশি লাভবান হতে পারবেন।